༄༅། །འཕྲིན་ལས་བསྐུལ་ཚིག་རེ་སྨོན་ལྷུན་གྲུབ་བཞུགས་སོ།། ཀྱཻ། ཕོ་ལྷ་གནམ་ཐེ་དཀར་པོ་འཁོར་བཅས་རྣམས། །ཕྱི་ནང་གསང་བའི་མཆོད་སྤྲིན་རྒྱ་མཚོའི་ཚོགས། །དངོས་འབྱོར་ཡིད་སྤྲུལ་ནམ་མཁའི་མཐའ་ཀླས་པར། །ཏིང་འཛིན་སྔགས་དང་ཕྱག་རྒྱས་བྱིན་བརླབས་ཏེ། །དང་བའི་སེམས་ཀྱིས་འབུལ་ལོ་དགྱེས་པར་རོལ། །རྩ་བརྒྱུད་བླ་མའི་བཀའ་བསྒོ་དམ་ཚིག་དང་། །ལས་དང་སྨོན་ལམ་དབང་གིས་འབྲེལ་བ་ལྟར། །ཇིང་གིར་རིགས་བརྒྱུད་གཡོག་འཁོར་བཅས་པ་དང་། །རྒྱ་མ་ཁྲི་ཁང་ཡུལ་འཁོར་ལོངས་སྤྱོད་ལ། །ཉིན་མཚན་བསྲུང་སྐྱོབ་བྱ་ར་མེལ་ཚེ་མཛོད། །འགལ་རྐྱེན་ནད་གདོན་བར་ཆད་ཞི་བ་དང་། །ཕུན་ཚོགས་དཔལ་འབྱོར་མ་ལུས་རྒྱས་པ་དང་། །འདོད་དགུ་མ་ལུས་དབང་དུ་འདུ་བ་དང་། །དགྲ་བགེགས་རྩད་ནས་གཅོད་པའི་འཕྲིན་ལས་མཛོད། །ཕོ་ལྷ་གཉེན་པོ་འཁོར་དང་བཅས་པ་ནི། །ཧོར་བརྒྱུད་འཁོར་དང་བཅས་ལ་རྗེས་བརྩེ་ལྟར། །འཕྲལ་དང་ཡུན་གྱི་ཕན་བདེ་མ་ལུས་པ། །མྱུར་དུ་འགྲུབ་པའི་ཕྲིན་ལས་དུས་ལ་བབས། །གཡབ་ཚེ་གསལ་བའི་སྤྱན་ནི་མ་ཡེངས་ཤིག །བོས་ཚེ་གསང་བའི་སྙན་ནི་མ་རིང་ཞིག །བསྟེན་ཚེ་ཀོ་ལོང་ཕྲག་དོག་མ་མཛད་ཅིག །རྦད་ཚེ་མཐུ་དང་ནུས་པ་མ་ཆུང་ཞིག །གནས་འདིར་ཆར་ཆུ་ཕེབས་ཤིང་ལོ་ཕྱུགས་ལེགས། །མི་ཕྱུགས་ཟས་གོས་ལོངས་སྤྱོད་ཕུན་སུམ་ཚོགས། །ཚེ་རིང་ནད་མེད་བསམ་དོན་འགྲུབ་པ་དང་། །འགྲོ་བའི་དོན་ལ་མཐུ་དང་ལྡན་པར་མཛོད། །ཅེས་རྒྱ་མ་ཁྲི་ཁང་སྒེར་གྱི་ཕོ་ལྷ་གནམ་ཐེ་དཀར་པོ་ལ་འཕྲིན་འཆོལ་གྱི་ཚིག་འདི་ཡང་ཁྲི་དཔོན་རིན་པོ་ཆེ་ཛ་སག་དབང་སྡུད་དགྲ་འདུལ་གྱི་བཀས་བསྐུལ་བ་བཞིན་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་ཁྲི་ཁང་དཔལ་འབྱོར་འཁྱིལ་པར་སྦྱར་བ་དགེ། །།མངྒ་ལཾ།། །།

ཀླུ་སྒྲུབ།
འཕྲིན་ལས་བསྐུལ་ཚིག་རེ་སྨོན་ལྷུན་གྲུབ།

:Rare Texts of the Sakya TraditionR
Thubten